BEM ปรับอัตราค่าโดยสารรถไฟฟ้าสายสีน้ำเงินเพิ่ม 1 บ. เริ่ม 3 ก.ค.61
BEM ปรับอัตราค่าโดยสารรถไฟฟ้าสายสีน้ำเงินเพิ่ม 1 บ. เริ่ม 3 ก.ค.61 ฟากโบรกฯ ชี้กำไร Q2/61 นิวไฮหนุนทั้งปีโต 19% แนะ "ซื้อ" เป้า 10 บ.
1 มิ.ย. 2561

บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เปิดเผยว่า บริษัทแจ้งอัตราค่าโดยสารรถไฟฟ้าสายสีน้ำเงิน (สายเฉลิมรัชมงคล) โดยมีอัตราค่าโดยสารเต็มราคาเริ่มต้นที่ 16 บาท สูงสุด 42 บาท ซึ่งมีการปรับเพิ่มอัตราค่าโดยสารจำนวน 1 บาท ณ จำนวนสถานีที่เดินทางที่ 5, 8 และ 11 นับจากสถานีต้นทาง พร้อมทั้งส่วนลดพิเศษสำหรับเด็กและผู้สูงอายุ 50% และสำหรับนักเรียน นักศึกษา 10% ของอัตราค่าโดยสารบุคคลทั่วไป โดยเริ่มตั้งแต่วันที่ 3 กรกฎาคม 2561 เป็นต้นไปถึง 2 กรกฎาคม 2563
ด้าน บล.ฟินันเซีย ไซรัส ระบุในบทวิเคราะห์ แนะนำ “ซื้อ” BEM ในราคาเป้าหมาย 10 บาท หลังจากแนวโน้มผลการดำเนินงานงวดไตรมาส 2/2561 มีโอกาสเติบโตนิวไฮ ซึ่งได้แรงหนุนมาจากการขายหุ้นบริษัท ไซยะบุรี พาวเวอร์ จำกัด (XPCL) ให้กับบริษัท ซีเค พาวเวอร์ จำกัด (มหาชน) หรือ CKP หลังหักภาษีประมาณ 240 ล้านบาท รวมถึงยังได้รับประโยชน์จากการปรับเพิ่มราคาค่าโดยสาร 1 บาทต่อเที่ยว ในสถานีที่ 5, 8, 11 ซึ่งมีผลตั้งแต่วันที่ 3 ก.ค. 2561
ขณะเดียวกันทางฝ่ายยังคาดกำไรสุทธิปี 2561 จะอยู่ที่ระดับ 3,700 ล้านบาท ปรับเพิ่มขึ้น 19% จากงวดปี 2560